จากโรคระบาด สู่ปัญหาการเงิน ที่ทำให้ เมสซิ ต้องย้ายทีม
เรื่องที่สร้างแรงสั่นสะเทือนวงการฟุตบอลมากที่สุดในช่วงที่ผ่านมา  คงหนีไม่พ้นเรื่องการย้ายทีมของ “ลิโอเนล เมสซิ” หนึ่งในนักฟุตบอลชื่อดังระดับโลก หลายสิบปีที่ผ่านมา เมสซิ เปรียบเสมือนสัญลักษณ์ของบาร์เซโลนา  ภาพที่เมสซิต้องย้ายออกจากบาร์เซโลนาเพื่อไปเล่นให้สโมสรฟุตบอลแห่งใหม่ คงแทบไม่มีใครคาดคิดมาก่อน
18 ส.ค. 2564

จากโรคระบาด สู่ปัญหาการเงิน ที่ทำให้ เมสซิ ต้องย้ายทีม /โดย ลงทุนแมน
เรื่องที่สร้างแรงสั่นสะเทือนวงการฟุตบอลมากที่สุดในช่วงที่ผ่านมา 
คงหนีไม่พ้นเรื่องการย้ายทีมของ “ลิโอเนล เมสซิ” หนึ่งในนักฟุตบอลชื่อดังระดับโลก
หลายสิบปีที่ผ่านมา เมสซิ เปรียบเสมือนสัญลักษณ์ของบาร์เซโลนา 
ภาพที่เมสซิต้องย้ายออกจากบาร์เซโลนาเพื่อไปเล่นให้สโมสรฟุตบอลแห่งใหม่ คงแทบไม่มีใครคาดคิดมาก่อน
ที่น่าสนใจก็คือ ปัญหาสำคัญที่ทำให้เมสซิต้องย้ายทีมด้วยความจำเป็น 
ก็เพราะ “ปัญหาทางด้านการเงินของสโมสร”
บทสรุปของเรื่องนี้เป็นอย่างไร ? 
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เมสซิลงเล่นให้บาร์เซโลนาอย่างเป็นทางการ มาตั้งแต่ปี 2004-2021 
เขาเล่นไปทั้งหมด 778 นัด ยิง 672 ประตูให้กับสโมสร ทำให้เขาเป็นนักเตะที่ทำประตูสูงสุดตลอดกาลของบาร์เซโลนามาจนถึงทุกวันนี้ และคงไม่ง่ายที่จะหาใครมาทำลายสถิติของเขาที่ทำไว้กับบาร์เซโลนา
จุดเปลี่ยนสำคัญของการย้ายทีมของเขาครั้งนี้ ต้องย้อนกลับไปในปี 2013 
สหพันธ์ฟุตบอลสเปน ผู้บริหาร ลาลีกา ซึ่งเป็นลีกฟุตบอลอาชีพสูงสุดในประเทศสเปน เริ่มใช้มาตรการควบคุมด้านการเงิน ที่เรียกว่า “Financial Fair Play”
กฎ Financial Fair Play ที่ว่านี้ ถูกตั้งขึ้นมาเพื่อป้องกันไม่ให้สโมสรฟุตบอลไหนก็ตามใช้เงินเกินตัว จนอาจนำมาซึ่งการล้มละลายของสโมสรฟุตบอล
โดยจะมีการกำหนด “เพดานค่าเหนื่อย” หรือก็คือ ค่าแรง ที่แต่ละสโมสรจะสามารถใช้ได้ในแต่ละฤดูกาล ให้เหมาะสมกับระดับรายได้และสถานะทางการเงินของสโมสรในแต่ละปี
ก่อนหน้านี้ กฎการเงินที่ว่านี้ ก็ดูไม่ได้เป็นปัญหาอะไรกับสโมสรบาร์เซโลนา เพราะในช่วงเวลาปกติ แม้บาร์เซโลนาจะมีค่าใช้จ่ายจำนวนมาก แต่สโมสรก็สามารถหารายได้มากเช่นกัน
สโมสรมีรายได้จากการขายตั๋วเข้าชมการแข่งขัน รายได้จากการขายของที่ระลึก รายได้จากลิขสิทธิ์การถ่ายทอดสด และยังมีรายได้ที่เป็นเงินรางวัลจากการชนะการแข่งขันในรายการต่าง ๆ
แต่ปัญหามันเริ่มเกิดขึ้น หลังจากเกิดการระบาดของโควิด 19..
สนาม Camp Nou ของบาร์เซโลนาเป็นสนามฟุตบอลที่ใหญ่ที่สุดในสเปนและยุโรป มีความจุถึง 99,354 ที่นั่ง จากที่เคยมีผู้ชมเข้าสนามเต็มความจุ ต้องกลายมาเป็นสนามที่ปราศจากแฟนฟุตบอล รายได้จากการขายตั๋วเข้าชมก็หดหายไป
นักท่องเที่ยวจากทั่วโลก ไม่สามารถเดินทางมาเที่ยวชมรังเหย้าของสโมสรได้ แหล่งรายได้สำคัญอีกทางหนึ่งของสโมสร ก็หายไป
เมื่อไม่มีคนมาเที่ยวสนาม รายได้จากการขายของที่ระลึก รายได้จากทัวร์เข้าชมสนาม ก็หายตามไปมากด้วยเช่นกัน
รายได้จาก 3 ช่องทางหลัก ๆ ของสโมสรบาร์เซโลนาหายไปไม่น้อย
ผลประกอบการของสโมสรฟุตบอล บาร์เซโลนา ช่วงที่ผ่านมา
ฤดูกาล 2018/2019 รายได้ 38,900 ล้านบาท กำไร 157 ล้านบาท
ฤดูกาล 2019/2020 รายได้ 33,600 ล้านบาท ขาดทุน 3,800 ล้านบาท
ผลประกอบการที่แย่ลงจนขาดทุน พ่วงมาด้วยปัญหาสำคัญ นั่นก็คือ เพดานค่าเหนื่อย หรือค่าแรงที่สโมสรจะใช้จ่ายให้นักเตะ ก็ลดลงตามไปด้วย ตามกฎ Financial Fair Play
เพดานค่าเหนื่อย ในฤดูกาล 2020/2021 ของบาร์เซโลนา ถูกทางลาลีกา ปรับลดลงจาก 26,400 ล้านบาทต่อปี เหลือราว ๆ 15,000 ล้านบาทต่อปี
ที่น่าสนใจคือ ในปีที่ผ่านมา บาร์เซโลนา มีค่าใช้จ่ายรวมแล้วสูงกว่า 25,000 ล้านบาท ซึ่งเกือบทั้งหมด คือเงินค่าเหนื่อยของนักเตะ
เท่ากับว่า สโมสรต้องลดค่าเหนื่อยของนักเตะลงให้ได้ถึงราว ๆ 10,000 ล้านบาทในปีนี้ เพื่อให้ไม่เกินเพดานกำหนด
อย่างในฤดูกาลล่าสุดก่อนหน้านี้นั้น สัดส่วนค่าเหนื่อยของนักเตะต่อรายได้ของสโมสรบาร์เซโลนาก็เกินเพดาน Financial Fair Play เช่นเดียวกัน ทำให้บาร์เซโลนาต้องปล่อยนักเตะชื่อดังบางคนออกไป เพื่อลดภาระค่าใช้จ่าย
แม้แต่ตัวของเมสซิเอง เขาก็ได้ลดค่าเหนื่อยของตัวเองลง 50% จากก่อนหน้าที่เมสซิได้ค่าเหนื่อยราว ๆ 940,000 ยูโรต่อสัปดาห์ ลดมาอยู่ราว 470,000 ยูโรต่อสัปดาห์
แม้จะลดค่าเหนื่อยลงไปครึ่งหนึ่ง แต่ด้วยเงินระดับนี้ มันก็ยังมากถึงขนาดสามารถเอาไปจ่ายให้สตาร์ดังคนอื่นในทีมรวมกันได้ 2-3 คนเลยทีเดียว
พอมาในปีนี้ ที่เพดานค่าเหนื่อยของสโมสรลดต่ำลงอีก ทางเลือกที่เมสซิและบาร์เซโลนาตกลงกันในที่สุดก็คือ เมสซิจะต้องออกจากสโมสรไป เพื่อให้ค่าเหนื่อยของสโมสรไม่เกินเพดาน และเพื่อไม่ต้องปล่อยนักเตะดัง ๆ หลายคนออกไปแลกกับการรั้งเขาไว้คนเดียว
นี่จึงเป็นเหตุผลทำให้เมสซิ ต้องมองหาสโมสรใหม่ จนในที่สุดเขาได้ตกลงย้ายไปอยู่กับ ปารีแซ็ง-แฌร์แม็ง (Paris Saint-Germain F.C.) สโมสรฟุตบอลชั้นนำในฝรั่งเศส อย่างเป็นทางการในเวลาต่อมา
ก่อนหน้านี้เมื่อช่วงปี 2020 ที่ผ่านมา ก็เคยมีข่าวว่าเมสซิอยากย้ายทีม เพราะไม่ค่อยลงรอยกันกับผู้บริหารของทีมและผู้อำนวยการกีฬาของสโมสร
แต่สุดท้ายปัญหานั้นก็เคลียร์จบลงด้วยดี 
หลังจากมีการเปลี่ยนตัวผู้บริหาร และผู้อำนวยการกีฬาของสโมสร
แต่ท่ามกลางสถานการณ์ความขัดแย้งที่ดูจะจบลงด้วยดี และถึงเวลาที่เมสซิจะต้องต่อสัญญาฉบับใหม่กับบาร์เซโลนา
สัญญาฉบับใหม่นี้ มันกลับไม่สามารถเกิดขึ้นได้ 
เพราะปัญหาการเงินของสโมสร ที่เกิดจากผลกระทบของโควิด 19..
ปิดท้ายด้วยข้อมูลที่น่าสนใจ
ปัจจุบัน เจ้าของสโมสรปารีแซ็ง-แฌร์แม็ง คือ กลุ่มทุนที่ชื่อว่า “Qatar Sports Investments” ซึ่งเป็นบริษัทลูกของ Qatar Investment Authority หรือกองทุนความมั่งคั่งแห่งชาติของกาตาร์ ที่ปัจจุบัน มีสินทรัพย์ภายใต้การบริหารสูงกว่า 10 ล้านล้านบาท
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
 
References:
-
-
-
-
-
-
-
-
-
-